Ann-Catrin Nordman

Ann-Catrin Nordman (s. 9. kesäkuuta 1970) on aktiiviuransa lopettanut suomalainen kestävyysjuoksija. Hän edusti koko urheilu-uransa ajan IFK Mariehamnia ja hänen valmentajinaan toimivat Per-Erik Lindqvist ja Allan Korpi. Kalevan kisoista Nordman saavutti uransa aikana kaksi mitalia; hopeaa 5 000 metrin juoksussa vuonna 1997 sekä pronssia samalta matkalta vuonna 1996. Ulkoradoilta hän saavutti lisäksi SM-pronssia puolimaratonilta vuonna 1996. Sisäratojen SM-kisoista Nordman voitti neljä mitalia; hopeaa 1 500 metrin juoksussa vuonna 1994 sekä 3 000 metrin juoksussa kaksi kultaa (vuosina 1994 ja 1997) ja hopeaa vuonna 1996.

Kansainvälisissä kilpailuissa Nordman on edustanut Suomea kahteen otteeseen. Vuonna 1994 hän oli Suomen edustajana Helsingissä järjestettyjen EM-kisojen maratonilla ja vuonna 1995 hän edusti Suomea puolimaratonin MM-kilpailuissa. Molemmat kisaurakat päättyivät hänen kohdaltaan keskeyttämiseen.

Virallisissa kilpailuissa hän ei ole esiintynyt vuoden 2000 jälkeen.

Lähteet 

Suomalaiset kestävyysjuoksijat
Ahvenanmaalaiset yleisurheilijat
Vuonna 1970 syntyneet
Elävät henkilöt